## Al voltant de 250 persones assistixen a les jornades formatives de la Conselleria d’Agricultura per a la prevenció i el control de la vespa asiàtica

*** La Conselleria d'Agricultura conclou una ronda informativa en localitats del nord de Castelló sobre esta espècie invasora que és depredadora de l'abella i afecta la producció de mel**

Al voltant de 250 persones han assistit a les jornades formatives organitzades per la Conselleria d’Agricultura, Ramaderia i Pesca en localitats del nord de Castelló sobre la prevenció i el control de la *Vespa velutina* o vespa asiàtica, una espècie inclosa en el Catàleg nacional d’espècies exòtiques invasores detectada recentment en la zona i que, per ser depredadora de l’abella, afecta la producció de mel.

Les sessions s’han desenvolupat a Sant Mateu el 26 de setembre, on es van registrar uns 50 assistents; a la Vall d’Alba el 27, on van acudir més de 80 interessats; el 28 a Vinaròs, amb més de 50 interessats, i a Morella, on l’assistència va passar també de les 50 persones.

A les xarrades han assistit principalment professionals de l’agricultura i l’apicultura, personal d’ajuntaments de la zona i bombers, així com funcionaris veterinaris i agents mediambientals i forestals.

En les jornades s’ha donat a conéixer la biologia d’este insecte (el seu hàbitat i costums); els mètodes de control per a frenar-ne la proliferació, com ara el parany de reines fundadores, així com el maneig de situacions de risc, com per exemple l’aplicació de primers auxilis específics en cas que hi haja una picada.

A més, en estes sessions també ha participat el personal d’Emergències de la zona i s’han pogut conéixer els mètodes d’intervenció per a inactivar nius en diverses situacions de manera segura, com pot ser en façanes, arbres, interiors de barandats i forats, albarzers, sota terra o teulades.

Igualment, s’han abordat les mesures de seguretat, com els equips de protecció individual que s’hauran d’utilitzar, així com el material de primers auxilis del qual s’ha de disposar per a tractar una picada.

Fecha: 29/09/2023